Мазырскі нафтаперапрацоўчы завод

**«Мазырскі нафтаперапрацоўчы завод»** (поўная назва *Адкрытае акцыянернае таварыства «Мазырскі нафтаперапрацоўчы завод»*) — адно з двух беларускіх нафтаперапрацоўчых прадпрыемстваў. Заснавана ў 1975 годзе. Завод знаходзіцца ў горадзе Мазыры. Генеральны дырэктар — Віталь Паўлаў. Завод вырабляе паліва, бітумы, звадкаваныя газы. Чысты прыбытак завода ў 2006 годзе склаў 353 млрд беларускіх рублёў.

Аб’ём перапрацоўкі: 16 млн. тон за год (2007).

Прадпрыемства адкрытае ў 1975, акцыянаванае ў 1994. У 2005 42,7 % акцый належалі беларускай дзяржаве, 42,6 % — кампаніі «Слаўнафта», 12,2 % — кампаніі «МНПЗ Плюс», 2,4 % — іншым укладчыкам. Рынкавая вартасць кампаніі ацэньвалася як 1,1 млрд. USD (2005); занятыя каля 4 тыс. чал. (2005).

## Вырабы 
На 2018 год ААТ «Мазырскi нафтаперапрацоўчы завод» вырабляла:
* аўтамабільны бензін АІ-92, АІ-95 і АІ-98 класа Еўра-5;
* дызельнае паліва экалагічнага класа 5 — летняе гатунку С (гранічная тэмпература фільтравальнасці не вышэй за −5°C), зімовае гатунку F (да −20&nbsp;°C), класа 0 (тэмпература памутнення не вышэй за −10&nbsp;°C), класа 1 (т.фільтр. −26&nbsp;°C, т.памутн. −16&nbsp;°C) і класа 2 (т.фільтр. −326&nbsp;°C, т.памутн. −22&nbsp;°C), арктычнага класа 4 (т.фільтр. −44&nbsp;°C, т.памутн. −34&nbsp;°C);
* пячное побытавае паліва паводле ТУ BY 400091131.004-2009 (тэмпература запальвання ў зачыненым тыглі пры +62&nbsp;°C);
* топачны мазут (цеплата згарання 39 900 кіляджоўляў/кг, т.запальвання +110&nbsp;°C, т.застывання +25&nbsp;°C, да 3 % серы);
* дарожны бітум «Мазырбіт» марак 50/70 (пранікненне пры +25&nbsp;°C у 5-7 мм), 55/65 (пранікненне ў 5,5-6,5 мм), 70/100 (адпаведна 7-10 мм) і 75/90 (7,5-9 мм);
* дахавы бітум БНК 40/180 (т.размякчэння +37&nbsp;°C — +44&nbsp;°C, глыбіня пранікнення іглы 16—21 мм) і 45/190 (т.разм. +40&nbsp;°C — +50&nbsp;°C, глыб.пранікн. іглы 16—22 мм);
* будаўнічы бітум БНК 70/30 (т.размякчэння +70&nbsp;°C — +80&nbsp;°C, расцягвальнасць пры +25&nbsp;°C прынамсі 3 см) і 90/10 (т.разм. +90&nbsp;°C — +105&nbsp;°C, расцягвальнасць 1 см);
* звадкаваны нафтавы газ (аўтамабільны прапан-бутан; ПБА) — актанавы лік прынамсі 89, лішкавы ціск насычанай пары пры +40&nbsp;°C да 1550 кілапаскаль, прапану 50±10 %;
* сумесь тэхнічных прапану і бутану (СПБТ) — бутанаў і бутыленаў разам менш за 60 %;
* тэхнічны бутан (БТ) — бутанаў і бутыленаў разам звыш 60 %;
* алкілат (актанавы лік прынамсі 91), які з’яўляецца высокаактанавым складнікам бензіну;
* метыл-трэт-бутылавы эфір (МТБЭ) марак А (98 % эфіру) і Б (96 %);
* экалагічна палепшаны керасін (т.запальвання +40&nbsp;°C, да 10 міліграмы серкі на кг);
* тэхнічная газавая сера — вадкая (99,98 % серкі) і цвёрдая (камковая, 99,2 % серы) — для вырабу сернай кіслаты і гумы;
* бітумная сыравіна;
* нафтавы бензол (тэмпература крышталізавання +5&nbsp;°C) для вырабу каўчука, пластмасы і фарбавальніка;
* лёгкі каталітычны газойль (т.запальвання +80&nbsp;°C) марак А (т.застывання −15&nbsp;°C) і Б (-5&nbsp;°C) для кацельні і нафтахіміі;
* прастагонны вакуўмны газойль (т.заст. +16&nbsp;°C) гатункаў А (кінематычная клейкасць пры +50&nbsp;°C ад 5 да 25 мм²/секунда) і Б (ад 25,1 да 50 мм²/секунда) для вырабу базавай алівы і цвёрдага парафіну;
* водаачышчаны вакуўмны газойль (т.заст. +41&nbsp;°C) для каталітычнага крэкінгу.

## Дапаможная інфраструктура 
ААТ «Мазырскi нафтаперапрацоўчы завод» мае ў якасці падраздзялення трамвайнае кіраўніцтва (вул. Шашэйная, д. 30), якое з 1 жніўня 1988 года злучае Мазыр і завод сваім трамвайным маршрутам. Даўжыня маршруту складае каля 20 км, якія трамвай праходзіць за 40 хвілін. Штодня каля 50 трамваяў перавозяць блізу 5000 чалавек, большасць якіх складаюць супрацоўнікі завода, якія карыстаюцца гэтым транспартам задарма. Мазырскі політэхнічны каледж (вул. Катлаўца, д. 23) рыхтуе на патрэбы завода спецыялістаў па спецыяльнасці «перапрацоўка нафты і газу», якія атрымліваюць прафесію «аператар тэхналагічных установак». Навучанне доўжыцца цягам амаль 4 гадоў і ўключае праходжанне практыкі на заводзе, куды ўладкоўваюцца ўсе выпускнікі. Харчаванне на заводзе забяспечваюць 7 страўняў на 575 месцаў, у якіх штодня сілкуюцца каля 2000 чалавек. Камітэт фізічнай культуры завода ўтрымлівае дзіцячы спартыўна-тэхнічны клуб «Старт» і дзіцяча-юнацкую школу алімпійскага рэзерву «Жамчужына Палесся». Палац культуры «Мазырскага НПЗ» (бульвар Юнацтва, д. 1а) уключае тэатральна-канцэртную залу на 850 месцаў. За 2012 год Палац культуры прыняў звыш 96 000 наведнікаў. На яго сцэне працуюць мясцовыя гурты «Сваякі» і «Жывіца», а таксама балет-судыя «Алексіс», якія выступаюць на тэлебачанні і фестывалях, у тым ліку за мяжой. На паўднёвым усходзе Мазырскага раёна «Мазырскаму НПЗ» належыць санаторый «Сосны» (вёска Стрэльск, Крынічны сельсавет) на 136 месцаў. Санаторый мае медыцынскі корпус і басейн, спартыўнае поле са штучным пакрыццём і спартыўную залу, 1- і 2-мясцовыя нумары люкс і паўлюкс, пляж з распранальнямі на рацэ Прыпяць. 70 % адпачывальнікаў складаюць супрацоўнікі завода з сем’ямі, каля 15 % — заводскія пенсіянеры, рэшту — расійскія турысты.

На 2009 г. завод меў магутнасць перапрацоўкі нафты ў 12 млн тон штогод, з якіх загружанымі былі каля 11 млн тон. За год вырабляў каля 2,5 млн т аўтабензіну і 2,4 млн т дызельнага паліва. У 2010 годзе дадалі ўстаноўку водаабязсервання бензіну каталітычнага крэкінгу, што зменшыла ўтрыманне серы ў высокаактанавым бензіне адпаведна еўрапейскаму стандарту EN 228:2008. Таксама адпаведна гэтаму стандарту сталі серыйна вырабляць бензін для аўтамабіляў экалагічнага класа 5. Гэта стала магчымым дзякуючы даданню ў рэцэптуру метыл-трэт-бутылавага эфіру, які з’яўляецца высокаактанавым кіслародазмяшчальным дадаткам. У маі і чэрвені 2010 года «Мазырскі НПЗ» прыняў пробныя пастаўкі 80 000 тон нафты з Венесуэлы праз чарнаморскі порт у Адэсе (Украіна). На пачатку 2011 года запусцілі новую ўстаноўку вытворчасці вадароду. У студзені 2012 года ўвялі ў дзеянне ўстаноўку водаачысткі дызельнага паліва, што дазволіла вырабляць яго паводле еўрапейскага стандарту EN 590. У снежні 2012 года пабудавалі ўстаноўку ізамерызацыі пентан-гексанавай фракцыі, прызначанай для атрымання ізамерызату, які з’яўляецца экалагічна чыстым высокаактанавым складнікам бензіну. Гэта дазволіла атрымаць бензін экалагічнага класа 5 АІ-92-К5-Еўра паводле СТБ 1656—2011 і адпаведна стандарту EN 228, а таксама спыніць выпуск нерэнтабельнага нізкаактанавага бензіну «Нармаль-80» і сыравіннага бензіну для піролізу. У выніку вытворчасць высокаактанавага бензіну перавысіла 200 000 тон за год. За 2010—2012 гады «Мазырскі НПЗ» увёў у дзеянне 7 новых прамысловых установак агульнай вартасцю $685 млн.

### Кіраўнікі 
* Анатоль Аляксандравіч Купрыянаў (1996—2016)
* Віталь Пятровіч Паўлаў (з 29 сакавіка 2017 года)

## Літаратура 
* 

## Спасылкі 
* Афіцыйная старонка 
* 
* Цэны на нафтапрадукты 
* 
* УП «Беларускі нафтавы гандлёвы дом»  — Сістэма электроннага гандлю на Адзінай гандлёвай пляцоўцы канцэрна «Белнафтахім»
* Даччынае УП «Белфут»
* Даччынае ААТ «Бі энд Бі Іншурэнс» 

Катэгорыя:Нафтаперапрацоўчыя прадпрыемствы
Катэгорыя:Хімічныя і нафтахімічныя кампаніі Беларусі
Катэгорыя:Прадпрыемствы Мазыра
Катэгорыя:1975 год у Беларусі
Катэгорыя:Белнафтахім